З’яўляецца аўтарам дзевяці інсцэніровак паводле твораў нацыянальнай беларускай і сусветнай літаратуры, адзначаных прызамі і ўзнагародамі на конкурсах драматургіі Міністэрства культуры Рэспублікі Беларусь. Значны перыяд творчасці прысвечаны сцэнічным увасабленням нацыянальнай драматургіі і літаратуры – класічнай і сучаснай: ”Беларусь у фантастычных апавяданнях“ Яна Баршчэўскага, ”Балада пра каханне“ Васіля Быкава, ”Дзікае паляванне караля Стаха“ і ”Сны аб Беларусі“ па творах Уладзіміра Караткевіча, ”Апошнія сведкі“ Святланы Алексіевіч; ”Ветрагоны“ Уладзіслава Галубка, ”Раскіданае гняздо“ Янкі Купалы, ”Пан міністар“ Францішка Аляхновіча, ”Зацюканы апостал“ Андрэя Макаёнка, ”Свінтус грандыёзус“ Кандрата Крапівы.